**Δελτίο Τύπου**

**Δυναμικά συνεχίζεται η αεροπορική συνδεσιμότητα Κύπρου-Ελλάδας – Επέκταση του δρομολογίου Πάφος-Αθήνα με αύξηση των πτήσεων**

Για την απόφασή της να **επεκτείνει και να διπλασιάσει τις πτήσεις για το δρομολόγιο Πάφος-Αθήνα**, ενημέρωσε τον Υπουργό Μεταφορών, Επικοινωνιών και Έργων κ. Γιάννη Καρούσο η αεροπορική εταιρεία TUS Airways. Πρόκειται για μια κίνηση που έχει μεγάλη σημασία για την χώρα μας, και ιδιαίτερα για τους πολίτες της Πάφου, η ανταπόκριση των οποίων έχει αποδείξει ότι η αεροπορική συνδεσιμότητα του Αεροδρομίου Πάφου με την Αθήνα μπορεί να είναι βιώσιμη, ενισχύοντας περαιτέρω τη συνδεσιμότητα του Αερολιμένα Πάφου.

Η αεροπορική εταιρεία είχε εντάξει στο πτητικό της πρόγραμμα το δρομολόγιο Πάφος-Αθήνα στις 10 Δεκεμβρίου 2021 με δύο πτήσεις εβδομαδιαία και με αρχικό προγραμματισμό για συνολικά οκτώ πτήσεις μέχρι τις 9 Ιανουαρίου 2022. Η **θετική ανταπόκριση** από το επιβατικό κοινό και, κατ’ επέκταση, η **βιωσιμότητα των πτήσεων**, οδήγησαν την εταιρεία στην απόφαση για συνέχιση του δρομολογίου και μετά τις 9 Ιανουαρίου 2022, **αυξάνοντας τον αριθμό των πτήσεων σε τέσσερις εβδομαδιαία μέχρι και τον Μάρτιο 2022**.

Επιπρόσθετα, από πλευράς της αεροπορικής εταιρείας μεταφέρθηκε η πρόθεση για επέκταση των πτήσεων από Πάφο προς Αθήνα και μετά τον Μάρτιο, καθώς και η αύξησή τους σε οκτώ πτήσεις ανά βδομάδα, νοουμένου ότι θα διατηρηθεί η ζήτηση σε ικανοποιητικά επίπεδα.

«Η διατήρηση της Πάφου στον πτητικό σχεδιασμό της TUS Airways και ο διπλασιασμός των πτήσεων προς Αθήνα αποτελεί για τους κατοίκους των Επαρχιών Πάφου και Λεμεσού, αλλά και την Κύπρο ευρύτερα, μια ιδιαίτερα σημαντική εξέλιξη, η οποία θα έχει πολλαπλά οφέλη για την αεροπορική συνδεσιμότητα, τον τουρισμό, αλλά και την οικονομία ευρύτερα. Η απευθείας πτήση από την Πάφο προς την Αθήνα ήταν αίτημα της τοπικής κοινωνίας της Πάφου, η οποία απέδειξε ότι η συγκεκριμένη πτήση μπορεί να είναι βιώσιμη. Ελπίζω ότι η στήριξη αυτή να συνεχιστεί μέχρι και τον Μάρτιο για να επιτευχθεί η επέκταση του δρομολογίου σε 12μηνη βάση», σχολίασε ο κ. Καρούσος. Παράλληλα, ο Υπουργός Μεταφορών βρίσκεται σε διαρκή επικοινωνία με την εταιρεία, με στόχο να διερευνηθεί η δυνατότητα για περαιτέρω διεύρυνση του πτητικού της προγράμματος στην Κύπρο και ιδιαίτερα των δρομολογίων από την Πάφο.

\_\_\_\_\_\_\_\_\_\_\_\_\_\_\_\_\_

Υπουργείο Μεταφορών, Επικοινωνιών και Έργων

28 Δεκεμβρίου 2021